Lars Boje Mathiesen (UFG), 2024-12-19:
Ja, jeg er uden for grupperne lidt tid endnu, kan man sige.
Det er i bund og grund måske lidt komisk at høre de to ordførere fra Dansk Folkeparti føre sig frem på DF's herligheder igennem så mange år.
For 2 år siden var de med i et parti, som var opstået, fordi man kritiserede DF for ikke at løse udlændingepolitikken.
Man lad det nu ligge.
Vi skal ikke hænge os i detaljer her.
Jeg kunne godt tænke mig at starte med et citat.
Citat start: »Fader, tilgiv dem, for de ved ikke, hvad de gør«.
Det er fra Lukasevangeliet 23, 34.
Men man kan ikke tildele Folketingets medlemmer den samme ret, for de ved udmærket godt, hvad de gør.
Intet kan længere komme som en overraskelse, når man massetildeler statsborgerskaber til folk, som kommer fra Afrika og fra Mellemøsten.
Vi har nu haft en debat i over en time, og den eneste gang, hvor der er nogen, der har turdet nævne ordet islam, var, da jeg stillede et spørgsmål.
Det er, som om man ikke tør snakke om elefanten i rummet.
Men det er jo det, der er problemet.
Folketingsmedlemmer herinde er udmærket klar over, at den tilgang, vi har haft af folk fra Mellemøsten og Afrika igennem mange år, skader landet økonomisk, skader landet retspolitisk og skader landet værdimæssigt.
Ikke nok med, at man har den viden, hvis man altså kan læse simpel statistik, man accelererer også den udvikling, hvormed islamiske værdier vil blive mere styrende og få kraftigere indvirkning på det danske samfund, ved at tildele statsborgerskaber en masse til folk, som kommer fra Afrika og Mellemøsten og har islamiske værdier.
Nu er der så visse dele af Folketinget, Konservative og Liberal Alliance, som meget gerne vil fremstå, som om de er kommet til den her erkendelse af, at vi har tildelt for mange statsborgerskaber.
Det er på den ene side positivt, at de kommer til den erkendelse, men når man så spørger til, hvor dybt den erkendelse stikker, så stikker den ikke særlig dybt.
For der er ingen erkendelse af, at islam og islamiske værdier i deres grundessens er antidemokratiske.
Hvis man ikke anerkender det, får man ikke løst problemet.
Når man så spørger til, hvad de vil gøre ved det, hvis folk til en samtale siger, at de da går ind for, at grundloven skal stå over alt, men så bagefter, når de har fået statsborgerskabet, siger, at nej, det mener de ikke alligevel, så skal det ikke tages fra dem, så er det jo bare en teaterforestilling, man laver, for at man kan fralægge sig ansvaret og sige: Jamen vi har holdt en samtale, så derfor kan vi godt trykke på knappen og fortsætte den erodering, der sker af det danske samfund.
Det er dybt, dybt forfejlet.
Vi bliver også nødt til at kigge på statsborgerskaber til folk fra EU og fra Sverige, for med den hastighed, som folk fra Mellemøsten og Afrika kommer til andre europæiske lande, så bliver de her udfordringer langt større end kun at forholde sig til, om de kommer fra Afrika, eller om de kommer fra Mellemøsten.
Jeg kan undre mig over Folketingets naivitet på det område her.
Lad mig slå fast, at hele det her spørgsmål, hele det her område, ikke bliver endeligt løst, før det her Folketing tør indse, at det handler om den demografiske udvikling i det danske samfund, og før det her Folketing aktivt sikrer lovgivning, som gør, at andelen af folk, som køber ind på islamiske værdier og islamisk levevis – folk, der kommer fra Mellemøsten og Afrika – ikke vokser, men tværtimod bliver mindre.
Det er, når alt kommer til alt, det eneste, der kan sikre, at Danmark forbliver Danmark.
For når man giver statsborgerskab, som man gør nu, så laver man en skade, som bliver så stor fem-seks generationer ude i fremtiden, at den kan være uoprettelig.
Der svigter det danske Folketing i dag.
Mener ministeren, at det er problematisk, hvis der gives statsborgerskab til folk, som ønsker at leve efter islamiske værdier, og mennesker, som ønsker at præge Danmark og samfundet i en mere islamisk retning?